## El Centre del Carme rememora la història de la companyia valenciana Teatro La Estrella en una publicació

*** *Teatro La Estrella. 45 años de historia* repassa la trajectòria de la primera companyia valenciana de titelles i recorda l’exposició que va acollir el Centre del Carme en 2024**

El Consorci de Museus de la Comunitat Valenciana (CMCV) presenta el pròxim 21 de març, en el Centre del Carme de Cultura Contemporània (CCCC), la publicació *Teatro La Estrella. 45 años de historia*, que repassa la trajectòria de la primera companyia valenciana de titelles.

La publicació sorgix a propòsit de la mostra que va acollir el Centre del Carme l’any passat. Constituïx una revisió a les grans fites d’esta companyia, des dels inicis del teatre de carrer a Madrid durant la transició, fins a la seua instal·lació a València com a teatre de titelles, primer en el Cabanyal i, més tard, en la Petxina. Passant per les seues actuacions en programes de televisió com *Un globo, dos globos, tres globos, Barrio Sésamo* o *Gente menuda, menuda gente*.

*Teatro La Estrella. 45 años de historia* rememora la història de la família Fariza-Miralles, que dona origen a esta companyia valenciana referent en el món de les marionetes, a través de les seues vides, els seus titelles, objectes personals, decorats teatrals i la seua obra plàstica.

La presentació comptarà amb la participació de la fundadora de la companyia, Maite Miralles, la comissària de l’exposició ‘Teatro La Estrella’, Trisah Miró, i el dissenyador Diego Obiols.

El director-gerent del Consorci de Museus de la Comunitat Valenciana, Nicolás Bugeda, ha assegurat que “es tracta d’un homenatge merescut a la trajectòria vital i artística d’una companyia teatral que és una icona per a diverses generacions de xiquets a València i fora d’esta, i un exemple de la unió entre tradició i avantguarda a través de les seues produccions teatrals i creacions artístiques”.

Este homenatge comptarà amb el record emotiu al desaparegut actor Gabriel Fariza, parella de Maite Miralles, qui va impulsar la creació de la companyia formada en 1978.

Des dels seus orígens, Teatro La Estrella unix el concepte escènic i la interpretació de Gabriel, format en el teatre independent madrileny, amb la visió estètica i plàstica artística de Maite, primer premi de pintura de l’Escola de Belles Arts de Sant Carles de València, entre altres.

**Bombalino i Cuchufleta, pallassos contacontes**

‘¡Acérquense, acérquense, el espectáculo Il va commencer’, amb esta frase, el pallasso Bombalino, el mític personatge de Gabriel, començava els espectacles en el Teatro La Estrella, temple de pelegrinatge infantil durant dècades, que va impulsar juntament amb Maite, la també icònica Cuchufleta.

Teatro La Estrella crea un nou concepte de pallasso contador d’històries, que cedix el protagonisme a les marionetes i als contes.

Un altre dels trets que definixen l’estil de la seua obra dramàtica és la revisió dels contes clàssics dels germans Grimm, Andersen o Perrault, que Gabriel reescriu i adapta als nous temps amb humor i fantasia.

El Teatro La Estrella arriba fins als nostres dies de la mà dels seus fills, Samuel i David, que han continuat el llegat dels seus pares: viure en família i fer de la seua passió el seu mitjà de vida.

Fecha: 13/03/2025